**Baci**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am răspunsul întrebării

Ce mi-o dă trăirea mie:

De pe liniile zării

Seara iar voi fi-n câmpie?

Cum să nu - eu aș răspunde -

Turmele conduc să pască

Pe-ale vânturilor unde

În lărgimea îngerească.

Voi mâna visări agale

S-aibă timp să se înfrupte

Cu arome de petale

De pe stele-albastre rupte.

Calea Robilor vom trece

Mai încet decât alene

Ca în scrierea ei rece

Să descoperim catrene.

De pe cântecul din pajiști

Vom culege doar cuvinte

Tainice ca niște zariști

Necitite de vreo minte.

Iar când zori de zori ridică

Aerul de deșteptare

Ne-om lăsa încet pe spicul

De la Soarele-răsare.

Vom purcede-ncet spre stână

Prin tărâmul din baladă

Ca-n povestea de lumină

Iarăși seara să se vadă

Înspre-o noapte toată-n stele

Și-n cărări încete, line

Unde visurile mele

Basme-or strânge pentru mine.

Victor Bragagiu